Frank Capra
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Frank Capra var en amerikansk filmregissør. Han var en av de store regissørene i 1930-årene, da han vant seks Oscar-priser i kategoriene beste film og beste regi.
Han ble født på Sicilia og flyttet som femåring med familien til Los Angeles. Etter samarbeid med stumfilmkomikerne Mack Sennett og Harry Langdon fikk han stor oppmerksomhet med The Bitter Tea of General Yen (General Yens bitre te, 1933) og et overbevisende gjennombrudd med It Happened One Night (Det hendte en natt, 1934) som vant fem Oscar-priser.I samarbeid med manusforfatteren Robert Riskin ble han kjent for en serie populære filmer som fremmet den vanlige manns rettigheter og tok opp samtidens problemer i en populistisk form: American Madness (Panikk, 1932), Mr. Deeds Goes to Town (En gentleman kommer til byen, 1936), You Can't Take It With You (Du kan ikke ta det med deg, 1938; Oscar-pris), Mr. Smith Goes to Washington (Mr. Smith kommer til Washington, 1939) og Meet John Doe (Vi trenger hverandre, 1941). Han fikk også stor kinosuksess med underholdningsutopien Lost Horizon (Tapte horisonter, 1937) etter James Hiltons roman.Under andre verdenskrig produserte Capra den inspirerte og inspirerende dokumentarfilmserien Why We Fight for det amerikanske krigsdepartementet. Den kyniske komedien Arsenic and Old Lace (Arsenikk og gamle kniplinger, 1944) etter Joseph Kesselrings teaterstykke ble en suksess, men i etterkrigstiden sviktet publikum de ellers vellagede It's a Wonderful Life (Livet er vidunderlig, 1946) og State of the Union (Det store valget, 1948). Capra trakk seg tilbake i 1951, men laget senere A Hole in the Head (Livet er herlig, 1959) og A Pocketful of Miracles (Lomma full av flaks, 1961).Capra regnes blant de beste filmfortellerne i 1930-årenes Hollywood, og var en svært dyktig personinstruktør. Han utga også den underholdende selvbiografien The Name Above the Title (1972). Les mer i Store norske leksikon Film i USA Litteratur Carney, Raymond: American vision : the films of Frank Capra, 1986, isbn 0-521-32619-2, Finn boken  McBride, Joseph: Frank Capra : the catastrophe of success, 1992, isbn 0-571-16799-3, Finn boken  Sklar, Robert & Vito Zagarrio, red.: Frank Capra : authorship and the studio system, 1998, isbn 1-56639-608-5, Finn boken